**רקע**

בתאריך 13.6.2017, ניתן פסק דין 1892/14, האגודה לזכויות האזרח בישראל נגד השר לביטחון הפנים, שרת המשפטים ונציב שירות בתי הסוהר שעניינו הצפיפות במתקני הכליאה ומרחב המחייה הנתון לאסירים ולעצורים במדינת ישראל[[1]](#footnote-1). בית המשפט לא הסתפק בביקורת על המצב הקיים ובהוראה כללית לפעול לשיפורו אלא הלך בעקבות בתי משפט באירופה ואימץ את סטנדרט המינימום באמנות בינלאומיות שונות, שהוא 4.5 מ"ר לאסיר, וגם קבע שעל המדינה לפעול למימוש סטנדרט זה תוך שמונה עשר חודשים. משמעות החלטת בג"צ הנה ריווח שטח המחייה של כמחצית מאוכלוסיית האסירים בחלק מהמתקנים והאגפים עד כדי הכפלת שטח המחייה הקיים לאסיר כיום. עיון בהחלטה של השופט רובינשטיין מלמד שהשינוי שהוא מכוון להשיג הינו רדיקלי שאינו טכני כלל ועיקר, לא מדובר בתנאי המחיה של האסירים בישראל אלא בצורך בשינוי בתפיסת הכליאה, אורך המאסרים והמעצרים האפשרות לבצע שיקום אם בכלל ומוכנותה של הקהילה לקליטת אסירים. פסק הדין המהדהד של רובינשטיין מכוון לאוזניהן של כל רשויות אכיפת החוק: המשטרה, שירות בתי הסוהר, התביעה ובתי המשפט וקורא לאימוץ נורמות זהירות יותר בהפעלת סמכויות מעצר וכליאה.

עם קבלת פסק הדין, החל שב"ס בעבודת מטה נרחבת הכוללת ניתוח משמעויות, בחינת חלופות והרכבת תכנית בינוי אסטרטגית. ניתוח המשמעויות העלה כי הבעיה העומדת בפני המדינה מוערכת במחסור של כ- 6800 מקומות כליאה, חשוב לציין כי המחסור במיטות כליאה מהווה פגיעה חמורה בביטחון הציבור, וכי הדרך היחידה למזער פגיעה זו היא באמצעות בניית בתי כלא חדשים ומתקדמים. אין חולק כי, סגירת מתקנים ישנים מחויבת המציאות, אולם בדומה לרפורמה שנערכה באנגליה[[2]](#footnote-2), הדרך לשפר תנאי כליאה עוברת דרך בניית מתקנים חדשים.

בנוסף, לפני 5 שנים חוקק תיקון 42 לחוק שבו חויב שירות בתי הסוהר להעניק שיקום, טיפול וחינוך לכלל האסירים. לטובת החוק הזה הועברו לשירות בתי הסוהר קרוב ל70 מליון ₪, גויסו כ170 אנשי מקצוע, נבנו תוכניות שיקום דיפרנציאליות ונחנכו מחלקות טיפוליות נוספות.

שתי המשימות "מתנגשות" היות ובכדי לטפל ולשקם אסירים בצורה יעילה ואפקטיבית האסיר מחויב לשהות במאסר כשפוט לפחות חצי שנה ואילו החלטת הבג"ץ והשלכותיו לא מותירות יתרת מאסר מספיקה לטיפול.

1.2.2019

לכבוד

השר לביטחון פנים

הנדון : החלטת בג"צ בנוגע לשטח המחיה לאסירים

כדי לעמוד בהחלטת בג"ץ המורה לספק לכל אסיר מרחב מחיה בן 4.5 מטרים רבועים עד סוף שנת 2019 יש לפעול בטווח הארוך ובטווח הקצר:

1. פתרונות אפשריים לטווח הארוך:

תוספת בנייה של בתי כלא בעלות של כחמישה מיליארד שקל. בפועל הבעיה אינה רק תקציבית, משום שאין כל סיכוי שמדינת ישראל תצליח לתכנן ולבנות בית כלא נוסף אחד תוך שנה בודדת. עם זאת, שירות בתי הסוהר נערך למימוש הפעימה הראשונה בפסיקת בג"צ אשר כללה מספר מרכיבים, בראשם בניית אגפים חדשים ושיפוץ קיימים, במטרה להגדיל את מספר מקומות הכליאה. בנוסף, הונחו אבני פינה לבנית מתחם כליאה חדש במגידו אשר ייתן מענה כשיושלם, לכאלפיים מקומות כליאה ובניית אגפי כליאה חדשים בכלא מעשיהו וכלא אלה בדרום.

מדובר בתוכנית בינוי, אשר אושרה על ידי משרד האוצר והוקצו לכך כ2.5 מליארד ₪

ואשר אמורה להימשך כ- עשר שנים. מענה זה נותן אומנם פתרון עתידי. אך, אינו מיידי כפי שדרש החוק.

1. פתרונות אפשריים לטווח הקצר:
   1. אימוץ חלופות למאסר כגון בתי המשפט הקהילתיים - מערכת השופטת עבריינים המגיעים מרקע של מצוקה ומציעה להם תכנית שיקום בקהילה במקום מאסר. חלופה זו לקוחה ממודל אמריקאי אשר נבחן בישראל. כעת פועלים כפיילוט שלושה בתי משפט כאלה ובימים אלה ממש אושרה הקמת שלושה נוספים. בתי משפט קהילתיים בוחנים את המעשה הפלילי בראי מצוקותיו האישיות, הכלכליות והבריאותיות של העבריין ומנסים להתאים לו תכנית שיקום כחלופה למאסר שמתקיימת בקהילה.
   2. הרחבת השימוש בעבודות שירות והארכת משכי הזמן משישה חודשים עד לתשעה חודשים, כולל שלב שיקומי. חקיקה בנושא זה הועברה בכנסת ואושרה ממש בימים אלה.
   3. נקיטת צעד של חנינה לאומית ושחרור באופן חד־פעמי כמחצית מהאסירים הכלואים בישראל. חגיגות שנות השבעים לעצמאות ישראל שנמשכות עד אפריל 2019 מהוות גם הן תמריץ לאימוץ אפשרות זאת בכפוף לעובדה שמרביתם כלואים לתקופות קצרות של מספר חודשים.
   4. שימוש בזכות המוקנית לנציב שירות בתי הסוהר לשחרר שחרור מנהלי מוקדם אסירים הכלואים לתקופות קצרות של עד חצי שנה ולהאריך את זכות השחרור המוקדם לאסירים הכלואים עד שנה. בפועל, נציב שב"ס כמעט שאינו עושה כיום שימוש בזכות הזאת בשל המספר הגדול מאוד של אסירים השפוטים לתקופות קצרות (כ- 80%).
   5. אם תימשך המגמה הנהוגה כיום ולפיה אורך המאסר הממוצע עומד על כשנה וממנו מנוכים כחמישה חודשי מעצר, לא תהיה משמעות למאסר בפועל ולא תינתן שהות לתהליך הטיפולי. חשש נוסף הוא כי חלופות המאסר (בראשן עבודות שירות), הדורשות את הסכמת המורשע, יאבדו מן האטרקטיביות שלהן שכן השהייה בכלא קצרה יותר לא מאפשרות תוכניות שיקום לאסירים בתוך המאסר ומשימה זו מוטלת על החברה שממילא אינה מצליחה לבצעה זאת באופן מספק.
   6. יש לשאוף לכך כי ניהול המשפט ייעשה, ככל הניתן, מחוץ לכותלי הכלא, וכך כל תקופת המאסר תהיה בסטטוס "שפוט". ותקופה זו תנוצל באופן אפקטיבי יותר לשיקום האסיר. בנוסף, כדאי לשאוף לכך שעונשי מאסר קצרים ירוצו בחלופות כליאה, ורק במקרים חריגים ירצו מאסר בפועל.
2. המלצות:
   1. תוכנית הבינוי שאושרה על ידי האוצר לבינוי היא תוכנית טובה ואחראית שאמורה להצעיד את שירות בתי הסוהר הישראלי בשורה אחת עם מדינות העולם המפותחות והדמוקרטיות.
   2. בכדי לתת מענה מיידי ולעמוד בהוראת בג"ץ רצוי לאמץ את הפתרונות לטווח הקצר המוצעים בסעיף 2. למרות המורכבות היות שנדרשת חקיקה לטובת הרחבת תקופת המאסר לעבודות שירות, עבודה משותפת עם משרד המשפטים לטובת חנינות, והרחבת בתי המשפט הקהילתיים.
   3. במקביל יש לבחון את תוכניות השיקום והמשאבים שהוקצו לה, היות שיש אפשרות שהיה צורך להעבירם לקהילה, לרשות לשיקום האסיר ולמוסדות הרווחה
   4. מומלץ לבחון הקמת מערך שיקום וטיפול לאסיר בקהילה אשר יהיה מסוגל להכיל את אלפי האסירים שישוחררו לקהילה – כפי שהדברים מתנהלים היום, היכולות של רשויות הרווחה והרשות לשיקום האסיר להתמודד ולהוביל מהלך שכזה מוטלות בספק. עד כה עיקר הפערים בהצלחת שיקום אסירים נובע מהמעבר ה"משברי" מהמאסר לקהילה – אחת מנקודות התורפה מזה שלושה עשורים. בד בבד אין עוררין על כך שאנשי המקצוע הטובים ביותר והמנוסים ביותר בתחום מצויים היום בשירות בתי הסוהר, יתכן, שיש מקום לבחון שמערך כזה יהיה תחת אחריותו של שירות בתי הסוהר, שכן הדבר יקל על "העברת המקל" מן הפנים אל החוץ. לצורך כך יש להעתיק את התקציב והתקנים לטובת אגף יעודי תחת אחריות שירות בתי הסוהר.

4. כדי לבחון הצעות אלה על משמעותיהן יש להקים ועדה רב מקצועית בראשות מנכ"ל המשרד ובהשתתפות: משרד המשפטים, שירות בתי הסוהר, משטרת ישראל, משרד הרווחה והרשות לשיקום האסיר. מטרות הוועדה: רתימת כלל הגופים לשיתוף פעולה והגשת דרכי פעולה אפשריות להשגת המענה הנדרש תוך ניצול משאבי כוח האדם והתקציב באופן יעיל ואופטימלי.

בברכה,

לבנה לוי שי, גנ"מ

שירות בתי הסוהר

1. תקנה 2/ ח( לתקנות בתי הסוהר: "השטח הממוצע לאסיר בתא לא יפחת מארבעה וחצי מטרים רבועים; חישוב השטח האמור יהיה לפי השטח שבין קירות התא, לרבות שטח השירותים, הכיור והמקלחת, ככל שישנה מקלחת בתא, ומחולק במספר המיטות שבתא". [↑](#footnote-ref-1)
2. מסמך רפורמה בבתי הכלא בבריטניה : The Future Prison: A radical plan to reform the prison estate [↑](#footnote-ref-2)